จ.เชียงราย จัดเทศกาลโล้ชิงช้า กระทุ้งกระบอกไม้ไผ่ "บ่อ ฉ่อง ตุ๊" นานาชาติของกลุ่มชาติพันธุ์ ยิ่งใหญ่
ชนเผ่าอาข่าทั่วทุกสารทิศแต่งกายอย่างสวยสดงดงามร่วมงานเทศกาลโล้ชิงช้า กระทุ้งกระบอกไม้ไผ่ นานาชาติ ประจำปี 2560 เพื่ออนุรักษ์และฟื้นฟู ประเพณีวัฒนธรรมชนเผ่า สร้างความประทับใจให้กับนักท่องเที่ยวเป็นอย่างมาก 
ที่บริเวณลานพระสยามเทวาธิราช บ้านสามแยกอาข่า หมู่ที่ 24 ตำบลแม่สลองใน อำเภอแม่ฟ้าหลวง จังหวัดเชียงราย นายสัมฤทธิ์ สวามิภักดิ์ ปลัดจังหวัดเชียงราย เป็นประธานพิธีเปิดงานเทศกาลโล้ชิงช้า กระทุ้งกระบอกไม้ไผ่ "บ่อ ฉ่อง ตุ๊" นานาชาติประจำปี 2560 ซึ่งได้รับความสนใจจากนักท่องเที่ยวจำนวนมาก ทั้งชาวไทยและต่างประเทศ เข้ามาสัมผัสบรรยากาศ ท่ามกลางวิถีชีวิต ขนบธรรมเนียมประเพณี ที่สืบทอดกันมาแต่บรรพบุรุษ 

นายปิยะเดช เชิงพิทักษ์กุล นายกองค์การบริหารส่วนตำบลแม่สลองใน กล่าวว่า เทศกาลโล้ชิงช้า กระทงกระบอกไม้ไผ่ "บ่อ ฉ่อง ตุ๊" ซึ่งเป็นประเพณี และวัฒนธรรมของชนเผ่าอาข่า ที่มีต้นกำเนิดในดินแดนที่มีชื่อว่า “จาแดล้อง” คือพื้นที่ประเทศจีนในปัจจุบัน โดยดินแดนแห่งนี้มีผู้นำอาข่าที่ยิ่งใหญ่ที่ชาวอาข่า ให้ความเคารพนับถืออย่างมาก เป็นการบอกเล่าถึงความเป็นมาของประเพณีโล้ชิงช้า ที่เป็นสัญลักษณ์การจัดประเพณีให้กับผู้หญิง เนื่องจากในเทศกาลนี้ ผู้หญิงอาข่า จะแต่งตัวประดับประดาด้วยเครื่องแต่งกาย อย่างสวยสดงดงามที่จัดเพื่อเฉลิมฉลองให้พืชพันธุ์ที่จะได้เก็บเกี่ยวไว้บริโภคอีกด้วย ทางองค์การบริหารส่วนตำบลแม่สลองใน จึงได้เล็งเห็นความสำคัญของประเพณีดังกล่าวจึงได้จัดเทศกาลโล้ชิงช้า นานาชาติประจำปี 2560 เพื่อฟื้นฟูประเพณีวัฒนธรรมชนเผ่า และพัฒนาการท่องเที่ยวเชิงวัฒนธรรม เสริมสร้างให้คนในชุมชนเกิดความเข้มแข็งสมัครสมานสามัคคี และให้เยาวชนรุ่นใหม่ได้เรียนรู้ขนบธรรมเนียมประเพณี และปลูกจิตสำนึกในการอนุรักษ์สืบสานประเพณีวัฒนธรรมชนเผ่า และสร้างโอกาสให้ชนเผ่ามีพื้นที่ในการแสดงออกถึงประเพณีวัฒนธรรมและภูมิปัญญาท้องถิ่น อีกด้วย